กรมศุลฯจับมือ 2 ประเทศ นำร่องขนส่งผ่านแดน
เมื่อต้นเดือน เม.ย.ที่ผ่านมา อภิศักดิ์ ตันติวรวงศ์ รมว.คลัง ได้เข้าร่วมประชุมรัฐมนตรีว่าการกระทรวงการคลังอาเซียน ครั้งที่ 21
22 เม.ย. 2560

โดย...ทีมข่าวการเงินโพสต์ทูเดย์เมื่อต้นเดือน เม.ย.ที่ผ่านมา อภิศักดิ์ ตันติวรวงศ์ รมว.คลัง ได้เข้าร่วมประชุมรัฐมนตรีว่าการกระทรวงการคลังอาเซียน ครั้งที่ 21 ที่เมืองเซบู สาธารณรัฐฟิลิปปินส์ โดย รมว.คลัง ได้ลงนามในพิธีสารฉบับที่ 2 ว่าด้วยการกำหนดที่ทำการพรมแดนภายใต้กรอบความตกลงว่าด้วยการอำนวยความสะดวกการขนส่งสินค้าผ่านแดน (ASEAN Framework Agreement on the Facilitation of Goods in Transit) ร่วมกับ 6 ประเทศสมาชิกอาเซียน คือ ฟิลิปปินส์ บรูไน อินโดนีเซีย ลาว สิงคโปร์ และเวียดนามทั้งนี้ พิธีสารฯ ดังกล่าวจะช่วยให้กระบวนการขนส่งสินค้าข้ามแดนในภูมิภาคอาเซียนมีความสะดวกรวดเร็วมากยิ่งขึ้น โดยที่ทำการพรมแดนของไทยที่กำหนดไว้และสอดคล้องตรงกันกับที่ประเทศเพื่อนบ้านกำหนดแล้ว ประกอบด้วย 1) ที่ทำการพรมแดนแม่สาย 2) ที่ทำการพรมแดนแม่สอด 3) ที่ทำการพรมแดนอรัญประเทศ 4) ที่ทำการพรมแดนหนองคาย 5) ที่ทำการพรมแดนสะเดา 6) ที่ทำการพรมแดนมุกดาหาร และ 7) ที่ทำการพรมแดนเชียงของอย่างไรก็ตาม กุลิศ สมบัติศิริ อธิบดีกรมศุลกากร กล่าวว่า พิธีสารฉบับที่ 2 ดังกล่าวถือเป็นเพียง 1 ใน 7 พิธีสารเท่านั้น โดยจะต้องมีการลงนามให้ครบทั้ง 7 พิธีสารก่อนจึงจะมีผลทำให้ระบบผ่านแดนอาเซียนมีผลบังคับใช้เต็มรูปแบบดังนั้น ในระหว่างที่ยังไม่มีการให้สัตยาบันครบทุกพิธีสาร ประเทศที่มีความพร้อม 3 ประเทศในอาเซียน คือ ไทย มาเลเซีย และสิงคโปร์ จึงทำโครงการนำร่องระบบศุลกากรผ่านแดนอาเซียน (ASEAN Customers Transit System Pilot Project : ACTS) ที่นำระบบคอมพิวเตอร์ที่ใช้กับกระบวนการพิธีการทางศุลกากรผ่านแดนอาเซียนเต็มรูปแบบมาทดลองใช้โครงการ ACTS นี้ ในส่วนของกรมศุลกากรไทยมีการคัดเลือกผู้ประกอบการขนส่งระหว่างประเทศที่ต้องมีการออกใบอนุญาตและสติ๊กเกอร์ติดยานพาหนะแก่ผู้ประกอบการขนส่งที่ได้รับการคัดเลือกให้ดำเนินการขนสินค้าผ่าน โดยผู้ออกใบอนุญาตและสติ๊กเกอร์เป็นอำนาจของกรมการขนส่งทางบกนอกจากนี้ การดำเนินการเต็มรูปแบบจะต้องมีการลงนามในเอ็มโอยูระหว่าง 3 ประเทศก่อน โดยคาดว่าจะลงนามกลางปีนี้ ซึ่งขณะนี้ทั้ง 3 ประเทศได้จัดทำและติดตั้งระบบ ACTS เรียบร้อยแล้ว และอยู่ระหว่างทดสอบระบบนอกจากนี้ ที่ประชุม รมว.คลังอาเซียน ยังได้หารือเรื่องความร่วมมือด้านศุลกากรที่มีความคืบหน้าอย่างต่อเนื่อง เช่น การพัฒนาระบบศุลกากรอิเล็กทรอนิกส์ ณ จุดเดียวของอาเซียน (ASEAN Single Window : ASW) โดยประเทศไทย ได้แจ้งให้ทราบถึงความคืบหน้าใน ASW ว่า ระบบของไทยสามารถใช้งานได้ทั้งภายใต้สภาวะการทดสอบและภายใต้การใช้งานจริง ซึ่งประเทศที่ผ่านการทดสอบระบบภายใต้การใช้งานจริง ได้แก่ อินโดนีเซีย มาเลเซีย สิงคโปร์ และประเทศไทย รวมถึงได้เชื่อมโยงหน่วยงานภายในที่เกี่ยวข้องแล้ว 33 หน่วยงานจากทั้งหมด 36 หน่วยงานในส่วนนี้อธิบดีกรมศุลกากร เปิดเผยว่า ASW จะมีการเชื่อมระบบกับประเทศสมาชิกอาเซียน เมื่อระบบ National Single Window : NSWภายในประเทศของไทยเชื่อมกันระหว่าง 36 หน่วยงานเรียบร้อยแล้ว และสามารถเชื่อมโยงแชร์และใช้ประโยชน์ได้ โดยภาคเอกชนที่เป็นผู้ประกอบการสามารถใช้แบบฟอร์มเดี่ยว (Single Form) ขอใบอนุญาตจากหน่วยงานที่เกี่ยวข้องได้ปัจจุบันกรมศุลกากรอยู่ระหว่างทดสอบระบบศุลกากรอิเล็กทรอนิกส์ ณ จุดเดียว ที่จะขอใบอนุญาต ณ จุดเดียวที่กรมได้กับโครงการนำร่องสินค้าวัตถุอันตรายและยางพารา